Fico, Robert, predseda vlády SR (2023-12-07):
Ďakujem za otázku. Fungovanie alebo nefungovanie sankcií, ktoré boli prijaté v obrovskom rozsahu proti Ruskej federácii je, bohužiaľ, tabu téma na úrovni Európskej rady. Ak sa pokúšate otvoriť túto tému a chcete naznačiť, že sankcie nefungujú, tak zvyčajne vám povedia, že ste politicky nekorektný a že hoci to je pravda, sa nepatrí takúto pravdu na pôde Európskej rady hovoriť. Je fakt, vážené dámy a páni, že máme za sebou dvanásť mimoriadne robustných balíčkov sankčnej povahy proti Ruskej federácii. Nehovoriac o tom, že sme jediná krajina v Európskej únii, ktorá sa nachádza na týchto sankčných zoznamoch prostredníctvom jedného nášho občana pána Hambálka z Trnavy. Je to neuveriteľná hanba, že predchádzajúca vláda dala podľa všetkého dala podnet Európskej komisii na zaradenie nášho občana Slovenskej republiky na sankčný zoznam na základe vymyslených dôkazov a dôvodov. Je predsa nemožné, aby občanovi Slovenskej republiky, ktorý patrí do Európskej únie, bol vypnutý plyn, elektrina, zastavené účty. Aby keď prekročí hranice do Českej republiky, dobreže ho nezadržali, pretože má zakázané ako občan Európskej únie sa pohybovať po území Európskej únie. Ukazuje sa, aké sú sankcie absurdné a nefunkčné, ak som spomenul dvanásť balíkov a teraz sa pripravuje trinásty balík, tak si odpovedzme na otázku, čo tie sankcie spôsobili. Áno, s vysokou pravdepodobnosťou mohli skomplikovať život obyvateľom Ruskej federácie. Ale je naivné si myslieť, že ak si nebude môcť kúpiť občan Ruskej federácie telefón americký alebo neviem aký, že si to nevynahradí čínskym telefónom alebo možno telefónom z nejakej inej krajiny. Ukazujú všetky analýzy, že sankcie viedli predovšetkým k tomu, že aj tam kde Ruská federácia nebola sebestačná, výraznou mierou zvýšili sebestačnosť. A čo je ešte najhoršie na tom všetkom, že sankcie, ktoré boli prijímané, často poškodzovali tak Európsku úniu a poškodzovali aj Slovenskú republiku. Vážené dámy a páni, chcem vás informovať, že v súvislosti s trinástym balíkom, ktorý je teraz na stole, sme predovšetkým monitorovali a monitorujeme, či obsahuje aj určité prvky zákazu vo vzťahu k mierovému jadrovému programu. Pokiaľ by bol akýkoľvek záujem zaradiť do tohto sankčného zoznamu aj mierový jadrový program, to znamená spolupráca, ktorá tu prirodzene je, nemôžem ako predseda vlády Slovenskej republiky súhlasiť s takouto sankciou, pretože by nás výrazne poškodzovala a musel by som takéto sankcie vetovať. Je zaujímavé, že v trinástom balíku sa ide hovoriť o diamantoch. Pýtam sa, prečo až teraz sa ide hovoriť o diamantoch. Už všetko, čo bolo treba, kúpili? Všetko sa už poschovávalo? A teraz ideme riešiť diamanty prakticky dva roky po začatí vojnového konfliktu? A nech je najväčším mementom to, vážené dámy a páni, že ak sa pozrieme na to, čo sa deje na území Ukrajiny, tak zistíme, že územné zisky Ruskej federácie napriek tomu, aké sú sankcie, napriek tomu, koľko vojenskej techniky, zbraní ide na Ukrajinu, boli väčšie v roku 2023, ako boli územné zisky Ukrajiny. Vidíte, čo sa deje v Spojených štátoch pokiaľ ide o vojenskú pomoc, vidíte, čo sa deje ďalej, preto ja podporujem myšlienku, že by sme mali na úrovni Európskej rady otvoriť diskusiu o tom, či stratégia Európskej únie k Ukrajine funguje, alebo nefunguje. Ja som presvedčený, že nefunguje. Ale to musí byť spoločné rozhodnutie, pretože akonáhle niečo poviete, čo nezapadá do toho jedného jediného správneho politického názoru, tak ste okamžite označovaný za nekorektného politika. Ďakujem pekne.